Inga Marte Thorkildsen (SV) kjemper for heroinrøykerom i Oslo
Norge er på Europa-toppen blant landene med høyest forekomst av narkotikarelaterte dødsfall per innbygger, ifølge Helsedirektoratet. VG har fortalt historien til fem familier som har mistet en av sine kjæreste til rusen. Felles for dem er at de etterlyser et mer helhetlig behandlingssystem og bedre ettervern. VG spesial: Menneskene bak - Les fem sterke historier om overdoseByråd for eldre-, helse- og sosialtjenester i Oslo kommune, Inga Marte Thorkildsen (SV), sier seg enig med helseminister Bent Høie i at Norge trenger et mer sammenhengende behandlingssystem. Samtidig mener hun at vanlig folk må bli snillere med hverandre. – Vi må vise mer hverdagskjærlighet. Bare det å være litt hyggelig med folk, spesielt de som ikke er vant til det, kan bety mye, sier Thorkildsen. Les også: Bent Høie tror på nedgang i antall overdosedødsfallVG møter henne på rusinstitusjonen Prindsens mottakssenter i Oslo sammen med institusjonsleder Mari Kjølberg. Her tar de ansatte imot mellom 300-500 brukere hver dag. Et rom i den overfylte bygningen står likevel tomt. «Røykerommet», et rom hvor heroinmisbrukere kan lære å inhalere i stedet for å injisere, har vært en diskusjon i Oslo bystyre i mange år. Med Høyre i spissen har kommunen investert 250.000 kroner i rommet, som helseminister Bent Høie (H) tidligere har uttalt at de bare kan glemme å ta i bruk. Saken var sist oppe i bystyre onsdag forrige uke. Da fikk SV, Frp og Venstre flertall for å be om tiltatelse til å åpne rommet. – Nå er det opp til helseministeren. Jeg syntes det er absurd at vi deler ut brukerutstyr for å få folk til å røyke heroin, men at vi ikke får lov til å lære dem hvordan de skal røyke, sier Thorkildsen. Thorkildsen mener rommet ikke blir åpnet fordi regjeringen er lite villige til å tenke lavterskeltilbud for de tyngste brukerne. Helseminister Høie har lenge vært imot lovliggjøring av heroinrøyking. – Det er store helsemessige fordeler ved å røyke heroin fremfor å injisere, blant annet fordi det ikke er noen fare for overdose. Derfor har regjeringen startet en nasjonal kampanje for å få rusavhengige til å røyke istedenfor å injisere. Intensjonen bak sprøyterommet er å ha et sted der man skal få hjelp av helsepersonell dersom en rusavhengig setter overdose. Røyking av heroin innebærer ingen fare for overdose, og det er derfor ingen grunn til at røyking skal foregå i sprøyterom, sier Høie til VG mandag. – Regjeringen har gjennom opptrappingsplanen for rus bevilget 2,4 milliarder kroner frem til 2020. I denne planen ligger det en rekke målrettede og konkrete tiltak som også er rettet mot de tunge rusmisbrukerne, som for eksempel tidlig innsats, raskere behandling og bedre ettervern. Thorkildsen tror bakgrunnen for at Norge troner høyt på overdosedødsfall-statistikken, har mye med kultur å gjøre. – I andre land har det vært vanlig i rusmiljøene å røyke heroin, framfor å injisere. I Norge har det også vært mye motstand mot å drive skadereduksjon, men denne tilnærmingen er i sterk endring. Les kronikk: Norsk ruspolitikk må endre kurs– Hva synes du om regjeringens rusplan? – Jeg syntes det er mye bra i regjeringens rusplan. Noe av det jeg liker ved den, er at de har brukt mye tid på å involvere brukerne. Samtidig mener jeg at Bent Høie på enkelte områder lar prinsipper gå foran behovene, eksempelvis for de tyngste rusmisbrukerne. Regjeringen hadde fått vesentlig bedre karakter av meg om de hadde tatt større hensyn til akkurat denne gruppa. – Denne statistikken har ikke blitt til over natten. Hva kunne den rødgrønne regjering gjort annerledes da dere satt med makten? – Bent Høie er tydelig på at vi må høre på brukerne selv. Der var nok ikke vi like langt fremme.Thorkildsen mener det er flere ting i ruspolitikken som burde vært annerledes. Blant annet foreslår hun disse tiltakene: * Bedre tilrettelegging for de tyngste brukerne. Lavere terskel for å møte dem der de er – som er på gata. * Mer fokus på forebyggende arbeid, blant annet ved oppfølging av gravide gjennom svangerskapet og barnets to første leveår. Forslag om hjemmebesøksprogrammer til alle gravide. * Mer ressurser til barnevernet. * Tettere samarbeid med barn og unge, slik at hjelpesystemene vil fungere bedre for dem. Mange av de som har et stort rusproblem i dag har også hatt en tøff oppvekst. * Det må tas en diskusjon på om det er riktig med en rusomsorg delt mellom spesialhelsetjeneste og kommune. Nivåforskjellene skaper en god del problemer for de som sliter med rus, fordi hjelpesystemet ikke henger sammen. Les historien: Camilla (24) mistet livet til rusen
Inga Marte Thorkildsen (SV) tar selvkritikk for at de rødgrønne ikke tok nok hensyn til brukernes behov. Nå mener hun de tyngste brukerne må få et bedre tilbud.